Document ID: 32005D0102

ODLOČBA KOMISIJE
z dne 26. januarja 2005
o spremembi Odločbe 2001/881/ES in Odločbe 2002/459/ES glede seznama mejnih kontrolnih točk
(notificirana pod dokumentarno številko K(2005) 126)
(Besedilo velja za EGP)
(2005/102/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 90/425/EGS z dne 26. junija 1990 o veterinarskih in zootehničnih pregledih, ki se zaradi vzpostavitve notranjega trga izvajajo v trgovini znotraj Skupnosti z nekaterimi živimi živalmi in proizvodi, in zlasti člena 20(3) Direktive (1),
ob upoštevanju Direktive Sveta 91/496/EGS z dne 15. julija 1991 o določitvi načel o organizaciji veterinarskih pregledov živali, ki vstopajo v Skupnost iz tretjih držav, in o spremembi direktiv 89/662/EGS, 90/425/EGS in 90/675/EGS (2) in zlasti člena 6(4) Direktive,
ob upoštevanju Direktive Sveta 97/78/ES z dne 18. decembra 1997 o določitvi načel, ki urejajo organizacijo veterinarskih pregledov proizvodov, ki prihajajo v Skupnost iz tretjih držav (3), in zlasti člena 6(2) Direktive,
ob upoštevanju naslednjega:
(1)
Odločbo Komisije 2001/881/ES z dne 7. decembra 2001 o sestavi seznama mejnih kontrolnih točk, dogovorjenih za veterinarske preglede živali in živalskih proizvodov iz tretjih držav, in o posodabljanju podrobnih pravil v zvezi s pregledi, ki jih bodo izvajali strokovnjaki Komisije (4), je treba posodobiti tako, da se upoštevajo zlasti razvoj v nekaterih državah članicah glede navedenih točk in pregledi, ki se izvajajo v skladu s to odločbo. Seznam mejnih kontrolnih točk iz Odločbe 2001/881/ES („seznam“) vključuje številko enote TRACES za vsako mejno kontrolno točko. TRACES je računalniški sistem, ki ga uvaja Odločba Komisije 2004/292/ES (5) in nadomešča prejšnji sistem Animo, ki je zasnovan na omrežju, uvedenem na podlagi Odločbe Komisije 91/398/EGS (6), za sledenje gibanja živali in nekaterih proizvodov v trgovini znotraj Skupnosti in pri uvozu.
(2)
Po uspešnem pregledu v skladu z Odločbo 2001/881/ES je treba seznam dopolniti z vpisom dodatnih mejnih kontrolnih točk na lokacijah Daugavpils, Riga, Rezekne in Ventspils v Latviji, Castellón v Španiji ter na lokacijah Gyékényes, Kelebia in Eperjeske na Madžarskem.
(3)
S seznama je treba črtati pristanišče North Shields na zahtevo Združenega kraljestva, na zahtevo Francije pa Divonne in pristanišče La Rochelle Rochefort.
(4)
Poleg tega je treba seznam posodobiti tako, da se upoštevajo nedavne spremembe, ki zadevajo nekatere kategorije živali ali proizvodov, ki se jih lahko pregleda na točkah, ter organizacijo inšpekcijskih središč znotraj točk, za določeno število že potrjenih mejnih kontrolnih točk v skladu z Odločbo 2001/881/ES.
(5)
Seznam je bil spremenjen nekajkrat. Zato ga je primerno zaradi jasnosti zakonodaje Skupnosti nadomestiti s seznamom v tej odločbi. Odločbo 2001/881/ES je zato treba ustrezno spremeniti.
(6)
Seznam enot v Odločbi Komisije 2002/459/ES z dne 4. junija 2002 o seznamu enot v računalniškem omrežju Animo in o razveljavitvi Odločbe 2000/287/ES (7) vključuje številko enote TRACES za vsako mejno kontrolno točko v Skupnosti. Zaradi doslednosti zakonodaje Skupnosti je treba ta seznam ustrezno posodobiti tako, da se upoštevajo vse s tem povezane spremembe in se vzdržuje seznam, ki je enak tistemu v Odločbi 2001/881/ES. Odločbo 2002/459/ES je zato treba ustrezno spremeniti.
(7)
Ukrepi, predvideni s to odločbo, so skladni z mnenjem Stalnega odbora za prehransko verigo in zdravstveno varstvo živali -
SPREJELA NASLEDNJO ODLOČBO:
Člen 1
Priloga k Odločbi 2001/881/ES se nadomesti z besedilom v Prilogi I k tej odločbi.
Člen 2
Priloga k Odločbi 2002/459/ES se spremeni v skladu s Prilogo II k tej odločbi.
Člen 3
Ta odločba je naslovljena na države članice.
V Bruslju, 26. januarja 2005

Labels: 12
3
18
6